text: chandermohan.sharma@timesgroup.com  यंग डायरेक्टर नित्या मेहरा इस फिल्म से पहले ही ‘लाइफ ऑफ ए पाई’ जैसी कामयाब फिल्म से शोहरत बटोर चुकी हैं। बेशक, नित्या हॉलिवुड फिल्म की सहायक डायरेक्टर रहीं, लेकिन हॉलिवुड फिल्म के साथ जुड़ने का फायदा उन्हें बॉलिवुड में बतौर डायरेक्टर डेब्यू करते वक्त मिला। नित्या ने अपनी पहली फिल्म के लिए अलग विषय चुना, लेकिन नया सब्जेक्ट चुनने के बावजूद उन्होंने सब्जेक्ट और किरदारों पर ज्यादा होमवर्क करने के बजाए इस प्रॉजेक्ट को शुरू करने में कुछ ज्यादा ही जल्दी दिखाई। इंटरवल से पहले तक ट्रैक पर अपनी रफ्तार से चल रही यह फिल्म इंटरवल के बाद भटक जाती है। फिल्म का सब्जेक्ट नया और मजेदार है, लेकिन प्रस्तुतीकरण की बात करे तो यहां फिल्म कमजोर नजर आती है। कटरीना का बदला नया बोल्ड लुक, कॉस्टयूम बेहतरीन लोकेशन और काला चश्मा जैसा हिट गाना इस फिल्म को कुछ दिलचस्प बनाता है। कहानी: जय वर्मा (सिद्धार्थ मल्होत्रा) दिल्ली के एक कॉलेज में प्रफेसर है। जय अपनी पुरानी दोस्त दीया कपूर (कटरीना कैफ) के साथ लंबे अर्से से रिलेशनशिप में है। अब इन दोनों की जल्दी ही शादी होने वाली है। इसी दौरान अचानक एक दिन जय वर्मा को कैंब्रिज यूनिवर्सिटी से जॉब की ऑफर मिलती हैं। जय अपने करियर को सबसे ज्यादा महत्व देता है और इस नई जॉब को लेकर काफी उत्साहित है। जय विदेश में सेटल होना चाहता है, लेकिन मुश्किल यह है कि दीया के पापा (राम कपूर) नहीं चाहते कि उनका होने वाला दामाद विदेश में इस नई जॉब के लिए जाए। हालात ऐसे बनते है कि अब जय शादी करने से कतराने लगता है। यहीं से कहानी एक अलग टर्न लेती है। अब जय अपने आने वाले कल यानी भविष्य में आ चुका है, यहां आकर उसे महसूस होने लगता है कि दीया के साथ उसकी दोस्ती और लंबी रिलेशनशिप का उसकी अपनी पर्सनल लाइफ में कितना महत्व है। जय भविष्य के बारे में बहुत कुछ जानने लगता है, इसी दौरान एकबार फिर जय और दीया की लाइफ में कुछ अलग होने लगता है। ऐक्टिंग: जय वर्मा के किरदार में सिद्धार्थ मल्होत्रा ने मेहनत की है। इस किरदार में सिद्धार्थ कई अलग-अलग शेड्स में नजर आए। यंग प्रोफेसर से लेकर भविष्य में नजर आने वाले जय वर्मा को इस किरदार में वह अलग-अलग आयु में दिखाया गया। फितूर के लंबे अर्से बाद अब इस फिल्म में नजर आई कटरीना कैफ ने भी अपने किरदार को पूरी एनर्जी और दिल लगाकर निभाया है। इस बार कटरीना का स्क्रीन पर आपको कुछ बोल्ड रूप नजर आएगा ,लेकिन यह किरदार की डिमांड थी और इस बार कैट खरी उतरीं। कटरीना के पापा के रोल में राम कपूर फिट रहे, लेकिन कई सीन्स में उनके बोलने का अंदाज कुछ ज्यादा ही लाउड हो जाता है। स्यानी गुप्ता और रंजीत कपूर अपने रोल में बस ठीकठाक रहे। निर्देशन: यकीनन यंग डायरेक्टर नित्या मेहरा ने बॉलिवुड में करियर की शुरुआत के लिए एक ऐसा सब्जेक्ट चुना, जिस पर फिल्म बनाने से डायरेक्टर कतराते हैं। वर्तमान से भविष्य तक घूमती ऐसी कहानी जो सिर्फ दो-तीन किरदारों के इर्दगिर्द ही घूमती हो ऐसे सब्जेक्ट पर ढाई घंटे तक दर्शकों को बांधकर रखना आसान नहीं है। लेकिन स्क्रिप्ट में नयापन होने के साथ साथ थाइलैंड की बेहतरीन, दिलकश लोकेशन, कैटरीना-सिद्धार्थ की जोड़ी को डिफरेंट अंदाज में पेश करने की वजह से दर्शक इंटरवल तक तो फिल्म के साथ बंध पाता है। नित्या ने फिल्म की शुरुआत गुजरा हुआ कल, आज और आने वाले कल के सब्जेक्ट को लेकर की लेकिन इंटरवल तक कहानी में कुछ नया नहीं होने की वजह से फिल्म की रफ्तार सुस्त हो जाती है। अगर नित्या फिल्म के स्क्रीनप्ले पर फिल्म की शुरुआत से पहले कुछ और ज्यादा काम करती तो यकीनन दर्शक इस फिल्म को एकबार फिर देखने आ जाते। संगीत: इस फिल्म की रिलीज से पहले प्रॉडक्शन कंपनी ने काला चश्मा को जमकर प्रमोट किया। गाने में कैट और सिद्धार्थ का अंदाज और लुक देखने लायक है। गाने के फिल्माकंन पर अच्छी-खासी मेहनत की गई है। यही गाना फिल्म की सबसे बड़ी यूएसपी है, बाकी गाने बस कामचलाऊ हैं। क्यों देखें: अगर आप कैटरीना के जबर्दस्त फैन है और धूम 3 के बाद अपनी चहेती ऐक्ट्रेस को बिंदास, सेक्सी और हॉट अंदाज में देखने को बेताब है तो इस फिल्म को बार-बार तो नहीं एकबार देखा जा सकता है। 